projecte-aina/catalan_government_crawling huggingface dataset:
Esther Mitjans, directora de l'Agència Catalana de Protecció de Dades, inaugura el dilluns 21 de maig una jornada sobre protecció de dades i relacions laborals organitzada per l'Il·lustre Col·legi d'Advocats de Barcelona (ICAB).
L'acte, que se celebra a la seu del Col·legi, analitza l'aplicació de les mesures de protecció de dades en diversos aspectes de les relacions laborals, com ara la llibertat sindical i el dret a la intimitat dels treballadors o el tractament de les dades en les relacions laborals i en la negociació col·lectiva.
La jornada també serveix per presentar la publicació La protecció de dades de caràcter personal en els centres de treball, dirigit per Antoni Farriols, en una taula rodona que en comentarà les conclusions principals.
La jornada comptarà amb una desena de ponències repartides en quatre taules de debat, en què intervindran diversos experts en protecció de dades, advocats, professors universitaris i representants sindicals, entre altres.
La jornada, organitzada per les seccions de Dret i Informàtica i de Dret Laboral de l'ICAB, compta amb la col·laboració de la Comisión de Libertades e Informàtica, la Fundación Largo Caballero i l'UGT.
Per a més informació, consulteu el programa.
La directora de l'apdcat, Esther Mitjans, participa al fòrum sobre protecció de dades mèdiques organitzat per la Sociedad Española de Informàtica de Salud, que tindrà lloc a Pamplona els dies 29 i 30 de maig.
L'eix central de l'acte és la reivindicació de la seguretat de la informació com a requisit de qualitat de l'assistència sanitària.
La directora de l'apdcat presideix la taula relativa als aspectes normatius de la seguretat de la informació de salut i sanitària.
Un dels principals objectius de la sessió és fomentar el debat, i per això hi intervenen professionals de diverses disciplines, representants tant de les institucions com de les empreses que treballen en el sector.
Cal recordar que el fòrum té per objectiu afavorir el desenvolupament i la implantació de les tecnologies de la informació i la comunicació al sector sanitari, per tal de millorar la prestació de serveis assistencials a la societat.
Per a això, hi estan convidades les principals autoritats de protecció de dades, així com gestors de l'Administració i professionals mèdics de diferents disciplines.
Abans que a la capital navarresa, les tres edicions anteriors d'aquesta trobada es varen celebrar a Madrid, Bilbao i Barcelona, respectivament.
Per a més informació, podeu consultar el programa.
Esther Mitjans va inaugurar el dilluns 21 de maig una jornada sobre la protecció de dades en els centres de treball.
En la seva intervenció, va analitzar avantatges i riscos de les noves tecnologies aplicades a les relacions laborals.
La directora de l'Agència Catalana de Protecció de Dades va començar la seva exposició reconeixent la importància de les noves eines de comunicació en la millora de la productivitat i les condicions laborals Tot i així, va remarcar que aquests canvis han de cercar sempre un equilibri amb els drets fonamentals dels treballadors i, en concret, amb el dret a la protecció de dades personals.
Tenint en compte que no existeix legislació específica que reguli aquesta matèria al nostre país, Mitjans va reclamar que les polítiques empresarials al respecte siguin transparents i proporcionades i que s'ajustin a allò establert a la Constitució i la legislació en protecció de dades.
Amb unes jornades laborals cada cop més llargues, i a excepció de casos concrets, no sembla apropiada la utilització de mesures permanents de vigilància al lloc de treball.
Per això, Mitjans va recomanar que aquests mecanismes s'utilitzin sempre sota criteris de necessitat, finalitat, transparència, legitimitat i proporcionalitat.
Uns criteris que, tot i que jurídicament es poden valorar cas per cas, haurien d'estar fixats en les negociacions col·lectives.
Al llarg d''aquesta conferència inaugural, Mitjans també va remarcar la necessitat d'incrementar la seguretat de certs tipus de comunicacions.
Posant l'exemple del correu electrònic, la directora de l'apdcat va recordar les mancances estructurals de seguretat d'algunes comunicacions electròniques molt esteses en les relacions laborals.
Amb aquesta intervenció, la directora de l'apdcat inaugurava la jornada organitzada per l'Il·lustre Col·legi d'Advocats de Barcelona (ICAB) on, també es va presentar la publicació La protecció de dades de caràcter personal en els centres de treball dirigida per Antoni Farriols.
Esther Mitjans, directora de l'Agència Catalana de Protecció de Dades, intervé el 6 de juny a la sessió de presentació de la Jornada sobre el Desenvolupament Reglamentari de la Llei Orgànica de Protecció de Dades de Caràcter Personal, organitzada per la Universitat Oberta de Catalunya (UOC).
L'acte, que se celebra al Centre d'Estudis Jurídics i Formació especialitzada de la Generalitat de Catalunya, pretén reflexionar sobre els aspectes essencials del projecte de Reglament de desenvolupament de l'LOPD.
L'objectiu és apropar als operadors jurídics els principals aspectes d'una norma complexa i transcendent tant per a l'àmbit públic com el privat.
La directora de l'apdcat intervé en la primera taula rodona de la jornada, on també hi participen representants d'altres autoritats de protecció de dades de l'Estat, juristes i experts en tecnologia i dret.
A més, la jornada compta amb un conjunt de ponències i taules rodones que aborden els eixos principals de la nova regulació: el consentiment, els drets del titular de les dades, els procediments administratius o les mesures de seguretat.
Tot això mitjançant les aportacions de diversos especialistes que en alguns casos han mantingut una estreta vinculació amb el desenvolupament i elaboració del futur reglament.
Per a més informació consulteu el programa.
En compliment de l'article 34.4 de la Llei orgànica 3/2018, de 5 de desembre, de protecció de dades personals i garantia dels drets digitals, l'APDCAT ha publicat al seu web el registre de delegats de protecció de dades (DPD).
Aquest registre permet consultar les dades de contacte dels DPD de les entitats que l'hagin comunicat a l'Autoritat, a través del cercador i a partir del nom/raó social de l'entitat o del seu CIF.
El DPD és la persona que s'encarrega d'assessorar i supervisar el compliment de la normativa dins de les organitzacions.
S'hi poden adreçar les persones interessades, per exercir els drets sobre les seves dades personals, presentar una reclamació o sol·licitar informació sobre el tractament que l'entitat fa de les seves dades.
La informació del registre s'anirà actualitzant a mesura que les entitats comuniquin les altes, modificacions o baixes dels DPD.
Podeu accedir directament al cercador del registre a través d'aquest enllaç.
L'Autoritat Catalana de Protecció de Dades va participar al XVI Fòrum de Seguretat i Protecció de Dades de Salut, celebrat els dies 6 i 7 de febrer a Valladolid.
Aquest fòrum, de periodicitat anual, el va establir la Societat Espanyola d'Informàtica de la Salut (SEIS) i té com a missió crear un espai de trobada anual entre les autoritats de protecció de dades, els professionals sanitaris i el sector tecnològic.
L'objectiu és compartir experiències i coneixement, per assegurar una atenció sanitària de qualitat, eficient i respectuosa amb els drets dels ciutadans.
Enguany, el fòrum es va centrar en el tractament a gran escala de dades de salut.
Al llarg de sis sessions es van analitzar, entre altres qüestions, les solucions tecnològiques existents al mercat per a la seguretat dels sistemes d'informació que faciliten els tractaments massius de dades i les conseqüències que això té per al ciutadà, especialment en l'àmbit de la investigació amb dades de salut.
Així, es va exposar la manera com les empreses garanteixen que les tècniques i els procediments per complir el marc normatiu de l'entorn sanitari s'apliquen correctament i, també, es va portar a terme una taula de debat entre diversos delegats de protecció de dades en el marc dels serveis de salut.
Per part de l'APDCAT hi van participar Santiago Farré, cap de l'Assessoria Jurídica, que va intervenir a la sessió inaugural i va moderar la segona sessió de debat sobre el ciutadà i el tractament massiu de les seves dades de salut; Carles San José, cap de l'Àrea d'Inspecció, que a la quarta sessió va exposar els casos pràctics en l'àmbit de la salut que ha resolt l'Autoritat; i Cristina Dietrich, responsable de projectes normatius i estudis jurídics de l'Autoritat, que va participar a la sessió sobre l'anàlisi de dades per a la investigació i l'atenció sanitària.
Per a més informació, podeu consultar el programa del fòrum:
L'Autoritat Catalana de Protecció de Dades organitza la jornada Intel·ligència artificial i protecció de dades, en el marc del Mobile World Congress i amb el suport de Mobile World Capital Barcelona (MWCB).
Al llarg de l'acte, es tractarà sobre l'ètica i la privacitat en la intel·ligència artificial i l'auditoria de l'aprenentatge profund i el secret industrial.
M. Àngels Barbarà, directora de l'Autoritat Catalana de Protecció de Dades, i Kim Faura, director general de Telefónica Catalunya, Comunitat Valenciana, Regió de Múrcia i Illes Balears, inauguraran l'acte.
La jornada tindrà lloc el 26 de febrer de 2019, de 10.00 a 13.00 hores, al Movistar Centre, plaça de Catalunya cantonada Portal de l'Àngel o carrer Fontanella, 2, de Barcelona.
Les acreditacions s'iniciaran a les 09.30 hores.
L'activitat s'adreça als professionals en l'àmbit de les tecnologies i de la protecció de dades i la privacitat.
Per a més informació, podeu consultar el programa de la jornada.
Plaça de Catalunya cantonada Portal de l'Àngel, o carrer Fontanella, 2
YoMo Barcelona és un esdeveniment del Mobile World Congress Barcelona, que té com a objectiu inspirar milers de joves i ajudar-los a conèixer més sobre els àmbits professionals de ciència, tecnologia, art i disseny i matemàtiques (STEAM), en un món cada vegada més mòbil.
Per tercer any consecutiu, l'Autoritat Catalana de Protecció de Dades serà present en aquest esdeveniment, que enguany se celebrarà del 26 de febrer al 2 març de 2019 a La Farga, carrer de Barcelona, 2, l'Hospitalet de Llobregat.
Els quatre primers dies, l'APDCAT presentarà tres tallers perquè els joves facin servir els mòbils i les tauletes de la forma més eficaç possible, però també de la manera més segura i intel·ligent.
Així, de forma pràctica, en cada taller de 10 minuts, els menors aprendran, directament sobre el seu dispositiu, com han de protegir el mòbil o la tauleta, quines gestions han de fer si perden els dispositius i com poden evitar riscos i navegar tranquil·lament, baixar aplicacions segures i gestionar la geolocalització, entre altres aspectes.
En aquest enllaç, podeu consultar les infografies dels tallers:
El cinquè dia, el 2 de març, l'APDCAT també participarà a la jornada que han organitzat YoMo Barcelona i l'Ajuntament de l'Hospitalet de Llobregat al mateix centre de La Farga.
Així, en una diada oberta a la ciutadania de 10.00 a 16.00 hores, a l'espai de l'APDCAT els visitants podran conèixer els seus drets vinculats a la privacitat mitjançant un vídeo de l'actor Santi Millán, elaborat per l'Autoritat.
També es lliuraran tríptics explicatius sobre els tallers per a dispositius mòbils adreçats als joves.
Publicació del núm. de DNI: Orientació per a l'aplicació provisional de la disposició addicional setena de l'LOPDGDD
L'Autoritat Catalana de Protecció de Dades, l'Agència Espanyola de Protecció de Dades, l'Agència Basca de Protecció de Dades i el Consell de Transparència i Protecció de Dades d'Andalusia, han acordat una orientació provisional per a l'aplicació de les previsions sobre la publicació parcial del núm. de DNI o equivalent en actes administratius que requereixin la identificació de les persones interessades que conté el primer paràgraf de l'apartat primer de la disposició addicional setena de la Llei Orgànica 3/2018, de 5 de desembre, de protecció de dades personals i garantia dels drets digitals.
Es pot consultar l'orientació en el següent enllaç.
L'adopció de manera conjunta d'aquest criteri orientatiu sobre la manera com s'han de publicar les quatre xifres del número de DNI o document equivalent pretén evitar que l'adopció de fórmules diferents en la selecció de les quatre xifres aleatòries a publicar pugui donar lloc a la publicació de xifres numèriques dels documents identificatius en posicions distintes en cada cas, possibilitant la recomposició íntegra dels números d'aquells documents.
Sobre aquesta qüestió, i també sobre la publicació del núm. de DNI o document equivalent en cas de notificacions per mitjà d'anuncis, podeu consultar els dictàmens CNS 4/2019 i CNS 5/2019.
Més de 1.300 estudiants van participar als tallers que l'Autoritat Catalana de Protecció de Dades (APDCAT) va organitzar al seu estand del YoMo Barcelona, l'esdeveniment del Mobile World Congress sobre ciència i tecnologia adreçat als joves.
El YoMo va tenir lloc a La Farga de l'Hospitalet, des del 26 de febrer fins al 2 de març de 2019.
L'objectiu d'aquests tallers de l'APDCAT va ser ensenyar als joves com poden navegar per Internet de forma segura i eficient i com evitar riscos a l'hora de baixar aplicacions i gestionar la geolocalització, així com mostrar-los la importància de protegir la seva privacitat als mòbils i tauletes.
Aquest és el tercer any que l'Autoritat Catalana de Protecció de Dades participa en aquest esdeveniment, que és una oportunitat única per portar l'aprenentatge sobre ciència, tecnologia, art, enginyeria i matemàtiques de l'aula a la vida real.
El YoMo va acollir la visita de centres escolars, però enguany el darrer dia de la versió júnior del Mobile va estar oberta, de forma gratuïta, a la ciutadania.
D'aquesta manera, l'APDCAT va aprofitar l'ocasió per donar a conèixer a joves i adults els tallers formatius que es fan a les escoles, així com els seus drets en privacitat i protecció de dades a través d'un vídeo de l'actor Santi Millán, elaborat per l'Autoritat.
L'Autoritat Catalana de Protecció de Dades participa en aquest curs organitzat per la Secretaria de Transparència i Govern Obert del Departament d'Acció Exterior, Relacions Institucionals i Transparència i per l'Escola d'Administració Pública de Catalunya.
L'objectiu es familiaritzar els empleats de les administracions públiques catalanes en els principals aspectes que regula aquesta Llei i donar a conèixer els reptes que planteja el dret d'accés i la publicitat activa.
Així mateix, també es pretén fomentar la conducta ètica de l'Administració pública i els seus agents.
La Llei 19/2014 de transparència, accés a la informació pública i bon govern comporta un canvi radical en la manera de fer i entendre les polítiques públiques i la relació entre la ciutadania i administració.
Per aquest motiu és essencial implementar accions formatives que facilitin i consolidin l'adaptació al nou model de transparència de les administracions públiques catalanes per part dels empleats públics.
Per part de l'APDCAT hi participa Carles San Jose, cap de l'Àrea d'Inspecció de l'Autoritat.
Les sessions formatives tindran lloc el 26 i el 28 de març i el 3 i 4 d'abril de 9 a 14 hores a l'Escola d'Administració Pública de Catalunya, carrer Girona 20, Barcelona.
Escola Administració Pública de Catalunya
L'Escola d'Administració Pública de Catalunya ofereix la primera edició de 2019 del curs massiu en línia i obert (MOOC, per les seves sigles en anglès Massive Open Online Courses), que imparteix l'Autoritat Catalana de Protecció de Dades.
Un MOOC és un curs de formació a distància, totalment gratuït, que utilitza recursos educatius oberts, és a dir, de domini i accés públic, i s'adreça a un gran nombre de participants.
El títol d'aquest MOOC és "Transparència i protecció de dades: interacció i equilibri" i té com a objectius conèixer el marc normatiu bàsic i els conceptes clau relacionats amb la transparència, el dret a l'accés i la protecció de dades, així com conèixer els deures de les administracions públiques en relació amb aquestes obligacions.
També pretén ensenyar com resoldre els casos en què la transparència i la protecció de dades entren en conflicte, per mitjà dels principis generals en l'aplicació dels límits, i conèixer el sistema de garanties de la transparència i el dret a l'accés a l'Administració pública, mitjançant el sistema de recursos i reclamacions i del règim sancionador.
La formació s'adreça a personal de les administracions públiques catalanes que vulgui conèixer les característiques i els límits de les lleis de transparència i de protecció de dades, i les solucions dels casos més conflictius.
En aquest curs, que s'impartirà del 6 al 27 de maig de 2019 (ambdós inclosos), s'hi combinen vídeos breus, en què s'exposen els continguts principals de cada unitat, amb articles, infografies, exercicis d'autoavaluació i fòrums de discussió.
També s'hi plantegen casos pràctics, que permeten als alumnes adquirir les eines per determinar els límits entre la transparència i la protecció de dades.
Impartirà el curs Carles San José, cap de l'Àrea d'Inspecció de l'Autoritat Catalana de Protecció de Dades i formador intern de l'Escola d'Administració Pública de Catalunya.
Per a més informació, podeu consultar la pàgina web de l'EAPC.
L'Autoritat Catalana de Protecció de Dades ha publicat, en compliment de l'article 35.4 del Reglament General de Protecció de Dades (RGPD), una llista orientativa dels tipus de tractaments que han de ser sotmesos a una avaluació d'impacte relativa a la protecció de dades (AIPD) amb caràcter previ al seu inici.
Quan el tractament compleixi amb dos o més dels criteris inclosos a la llista, en principi pot ser necessari fer una AIPD.
Com més criteris reuneixi el tractament en qüestió, més gran serà el risc que comporti aquest tractament i major serà la certesa de la necessitat de realitzar una AIPD.
En qualsevol cas, el fet que un tractament no figuri en aquesta llista no eximeix de dur a terme una AIPD si concorren les circumstàncies previstes als apartats 1 i 3 de l'article 35 de l'RGPD.
Es pot consultar la llista de tipus de tractaments en el següent enllaç.
L'Autoritat Catalana de Protecció de Dades ja havia publicat amb anterioritat al seu web la " Guia sobre l'avaluació d'impacte relativa a la protecció de dades al RGPD ", per tal de facilitar als responsables del tractament l'elaboració de l'AIPD.
L'Autoritat Catalana de Protecció de Dades ha participat en aquesta sessió, organitzada per l'Institut Català d'Avaluacions Mèdiques, amb l'objectiu d'exposar les novetats del Reglament general de protecció de dades (RGPD) en l'àmbit de la salut.
A la sessió, s'ha incidit especialment en el tractament de dades personals en els òrgans avaluadors mèdics (ICAM) i la problemàtica concreta que es genera en l'atenció a les persones usuàries.
En l'àmbit sanitari, una gestió adequada de la informació ajuda a generar més confiança en les persones usuàries i, per tant, afavoreix la prestació del servei.
La sessió, celebrada el 14 de maig de 2019 a l'Institut Català d'Avaluacions Mèdiques, va anar a càrrec d'Eva García, inspectora i gestora de Transparència de l'Autoritat Catalana de Protecció de Dades.
Entre els dies 8 i 10 de maig de 2019, la directora de l'Autoritat Catalana de Protecció de Dades, M. Àngels Barbarà, va participar en la 29a conferència europea d'autoritats de protecció de dades, enguany organitzada per l'Autoritat de Protecció de Dades de Georgia.
Aquesta conferència reuneix les autoritats de protecció de dades d'arreu d'Europa.
És una ocasió única perquè els representants de cada autoritat puguin tractar temes d'interès comú i avançar en el dret fonamental a la protecció de dades.
Aquest any 2019, l'eix central de la Conferència celebrada a Tbilisi, Georgia, va girar al voltant dels avenços portats a terme arreu d'Europa, a l'any d'aplicació del Reglament general de protecció de dades.
També es van tractar altres qüestions, com ara les implicacions de la nova normativa pel que fa a la protecció de dades dels menors i l'anàlisi de les activitats del sub-grup europeu de protecció de dades.
En la darrera sessió de la conferència es va aprofundir en la protecció de dades i les organitzacions internacionals i es va debatre sobre el futur de la conferencia de les autoritats de control europees.
L'Autoritat Catalana de Protecció de Dades organitza una jornada per tractar dels efectes de la nova regulació de protecció de dades a les escoles.
Al llarg de l'acte hi intervindran la directora de l'Autoritat, M. Àngels Bàrbara, i el president del Centre UNESCO de Catalunya, Eduard Vallory, per tractar dels drets dels menors a l'aprenentatge per fer front als reptes digitals.
Així mateix s'hi presentaran les pautes de protecció de dades per als centres educatius que ha elaborat l'Autoritat.
A la darrera sessió de la jornada, es portarà terme una taula rodona per abordar el repte de l'escola com a motor de la privacitat.
L'acte tindrà lloc el proper 18 d'octubre, de 10.00 a 13.00 hores, a la Sala Cotxeres del Palau Robert, passeig de Gràcia, 107, Barcelona.
Aquesta iniciativa s'adreça al món educatiu i als professionals de la protecció de dades i la privacitat.
L'assistència és lliure, però es requereix inscripció prèvia:
L'Autoritat Catalana de Protecció de Dades participa en aquesta sessió, organitzada per Suport Associatiu (Fundació Catalana de l'Esplai), dedicada a l'enfortiment del tercer sector mitjançant l'acompanyament en tasques de gestió, formació i generació d'eines i recursos per a associacions i fundacions sense ànim de lucre.
L'objectiu és exposar els aspectes pràctics que les associacions i fundacions han de tenir en compte per complir amb la normativa de protecció de dades vigent.
Al llarg de la sessió s'abordaran els principis, els drets i les principals obligacions d'aquesta normativa, fent especial èmfasi en les novetats de l'RGPD respecte de l'antiga norma i el canvi de paradigma que suposa.
Per part de l'APDCAT hi intervindran Joana Marí, delegada de protecció de dades de l'Autoritat, i Glòria Freixa, responsable del projecte de menors.
L'acte se celebrarà el proper 24 d'octubre de 2018, de 10.00 a 12.30 hores, al Centre d'Estudis Jurídics, carrer d'Ausiàs Marc, 40, Barcelona.
Per a inscripció i més informació, podeu consultar la pàgina web de l'acte.
L'Autoritat Catalana de Protecció de Dades publica les Pautes de protecció de dades per als centres educatius, que ha elaborat amb l'objectiu de donar el suport necessari a les escoles d'arreu de Catalunya, perquè puguin garantir els drets dels menors de forma eficaç i complir amb el conjunt de les noves obligacions regulades en el Reglament general de protecció de dades.
La informació publicada és la que han facilitat els responsables i encarregats del tractament, en compliment de l'obligació establerta a l'art. 37.7 de l'RGPD.
De conformitat amb el que estableix l'art. 34.4 de l'LOPDGDD, les dades personals publicades tenen per finalitat facilitar el contacte de les persones interessades amb els DPD, quan vulguin presentar una consulta o una reclamació o sol·licitar informació sobre qualsevol qüestió vinculada amb el tractament de les seves dades personals.
Aquestes dades no es poden tractar ni utilitzar amb finalitats diferents de les indicades.
Accés a la consulta de delegats de protecció de dades comunicats a l'Agència Espanyola de Protecció de Dades